Kampsbaai-moord: Toksikoloog kruisondervra | Maroela Media
'n Toksikoloog het aan die Wes-Kaapse hooggeregshof gesê THC, wat die hoof psigo-aktiewe bestanddeel in dagga is, kan ook in hennepolie gevind word.
Jaco van Zyl, hoof forensiese analis van die departement van gesondheid in Kaapstad, is deur adv. William Booth vir die verdediging kruisondervra tydens die verhoor van Diego Novella, wat teregstaan vir die moord op sy vriendin, Gabriela Kabrins Alban.
Booth het aangevoer Novella kon nie geweet het dat hennepolie THC bevat toe hy dit gekoop het óf dat dit moontlik 'n "psigotiese effek" kon hê nie. Van Zyl het egter aan die hof gesê dat die olie minder as 0,3% THC bevat. "Die THC-inhoud is so laag, dit sal jou nie kan hoog maak selfs as jy dit as 'n masseerolie gebruik nie," het Van Zyl gesê.
Alban se liggaam is op 29 Julie 2015 in die kamer van 'n luukse hotel in Kampsbaai gevind waar sy en Novella tydens hul vakansie in Suid-Afrika gebly het. Sy is verwurg en is met 'n stomp voorwerp geslaan.
Van Zyl het verlede week getuig daar is geen tekens van dwelmgebruik in Alban se liggaam gevind nie. Monsters is van haar urine, bloed, inhoud van haar maag en gal geneem. Van Zyl het getuig daar is wel farmaseutiese dwelmmiddels, soos kodeïen, in sommige van die monsters gevind.
Alban het 'n verskeidenheid pynmedikasie gebruik om Lyme-siekte waaraan sy gely het, te behandel. Sy het in Julie 2015 in Suid-Afrika aangekom om by Novella aan te sluit, wat behandeling vir haar gereël het. Hy het 'n paar weke voor die moord 'n sewe dag lange reinigingsprogram by 'n oord in Magaliesberg bygewoon, waar hy psigo-dwelmmiddels gebruik het.
Hy was van plan om Alban soontoe te neem, omdat hy oortuig was dat dié behandeling haar siekte sou genees. Sy is egter dood kort voordat hulle na die oord sou vertrek.